**Препорука ОДИХР број: 5/2022** која гласи: Власти би требало да успоставе и спроводе ефикасне законске и институционалне механизме надзора којима би се спречило застрашивање и притисак на бираче, укључујући и запослене у јавним и државним институцијама и предузећима.

**ПРЕДЛАГАЧ:** **Народни покрет Србије**

Измена Закона о избору народних посланика

**Члан 1.**

У Закону о избору народних посланика (Службени гласник РС број 14/22) члан 96. мења се и гласи:

**„Члан 96.**

 Бирач који није у могућности да гласа на бирачком месту услед тешке болести, старости или инвалидитета може да гласа ван бирачког места, а на подручју које обухвата бирачко место, ако поднесе захтев локалној изборној комисији најраније седам дана пре дана гласања, а најкасније 72 часа пре дана гласања.

Захтев за гласање ван бирачког места садржи име и презиме, јединствени матични број грађана, место и адресу пребивалишта, број телефна, назив брирачког места и разлог спречености бирача да гласа на бирачком месту.

Уместо бирача захтев за гласање ван бирачког места може поднети лице које он овласти, супружник или сродник, уколико уз захтев за гласање ван бирачког места поднесу овлашћење или доказ о постојању брака или сродства.

Локална изборна комисија одређује своја четири члана (повереници локалне изборне комисије), који су именовани на предлог различитих овлашћених предлагача, а од чега најмање два именована на предлог опозиционе изборне листе, да врше контролу примљених захтева и утврде предлог списка бирача који могу гласати ван бирачког места.

Повереници локалне изборне комисије могу извршити теренску контролу веродостојности захтева за гласање ван бирачког места обиласком бирача на адреси наведеној у захтеву и обављањем непосредног разговора са њим.

Локална изборна комисија на основу предлога који су потписали сви повереници локалне изборне комисије доноси одлуку којом утврђује коначни списак бирача који могу гласати ван бирачког места најкасније 48 часова пре дана гласања.

Списак бирача који могу гласати ван бирачког места чини саставни део изборног материјала који се предаје бирачком одбору.

Локална изборна комисија на веб-презентацији Републичке изборне комисије најкасније до изборног дана објављује укупан број бирача са њеног подручја који могу да гласају ван бирачког места, као и број бирача који гласају ван бирачког места за свако бирачко место посебно.”

Бирачки одбор одређује своја три члана (повереници бирачког одбора) који су именовани на предлог различитих овлашћених предлагача да оду код бирача који гласа ван бирачког места, утврде његов идентитет, изврше проверу УВ-лампом и предају му потврду о изборном праву за гласање ван бирачког места.

Када бирач који гласа ван бирачког места потпише потврду о изборном праву за гласање ван бирачког места, предаје је повереницима бирачког одбора, који му након тога спрејом обележавају кажипрст десне руке, односно други одговарајући ручни прст и уручују гласачки листић, збирну изборну листу и посебан коверат у који ће он ставити попуњен гласачки листић.

Потом повереници бирачког одбора упознају бирача који гласа ван бирачког места са начином гласања и напуштају просторију у којој се он налази.

Пошто бирач који гласа ван бирачког места попуни гласачки листић, он га пресавија и ставља у посебан коверат који повереници бирачког одбора пред њим печате и заједно са потврдом о изборном праву за гласање ван бирачког места стављају у службени коверат.

Одмах по повратку на бирачко место повереници бирачког одбора предају службени коверат бирачком одбору који га отвара и проверава да ли постоји потписана потврда о изборном праву за гласање ван бирачког места и ако та потврда постоји, заокружује редни број под којим је бирач уписан у извод из бирачког списка и на месту за потпис бирача у изводу из бирачког списка ставља напомену да је бирач гласао ван бирачког места, отвара запечаћен коверат, вади из њега пресавијени гласачки листић и тако пресавијеног га убацује у гласачку кутију.

Ако у службеном коверту нема потврде о изборном праву за гласање ван бирачког места или ако та потврда није потписана, сматра се да бирач није гласао, а посебан коверат са гласачким листићем се не отвара, већ се одлаже у врећу за изборни материјал заједно са неупотребљеним гласачким листићима.“

**Члан 2.**

Овај закон ступа на снагу наредног дана од дана објављивања у „Службеном гласнику Републике Србије.“

**ОБЈАШЊЕЊЕ ПРЕДЛОЖЕНИХ РЕШЕЊА**

Члан 96. став 1 искључује могућност обавештавања о гласању ван бирачког места током самог изборног дана, као и могућност да се о гласању ван бирачког места обавести бирачки одбор. Уместо тога, предвиђа се одређени период искључиве надлежности локалне изборне комисије који претходи дану гласања, током кога локална изборна комисија на транспарентан начин и у уређеном поступку дефинише круг бирача који имају право да гласају ван бирачког места.

Како наредни ставови предвиђају ужи састав - односно мешовите власт-опозиција поверенике локалне изборне комисије за гласање ван бирачког места, рокови за подношење захтева на остваривање права на гласање ван бирачког места одређени су у односу на изборни дан, и то: ”седам дана пре дана гласања” као најранији рок од ког бирач може поднети захтев (а који рок стоји у вези са временским оквиром за предлагање чланова ЛИК у проширеном саставу, имајући у виду да опозиција 2. јуна неће имати своје представнике у сталним саставима ЛИК), односно ”72 часа пре дана гласања” како би се изборној комисији оставило време да о захтевима одлучи и утврди списак лица која могу да гласају ван бирачког места пре предаје изборног материјала бирачким одборима.

Став 2. Како је првим ставом промењен карактер иницијације гласања ван бирачког места, те се предлаже да се ради спречавања бројних злоупотреба уместо простог ”обавештавања” уведе ”захтев”, тиме је ставом 2. предвиђена обавезна садржина захтева за гласање ван бирачког места.

Став 3 Будући да изборна правила не садрже ограничење у погледу лица које уместо бирача врши пријаву, као ни ограничење у погледу броја бирача које једно лице може да пријави, то се у изборној пракси развила појава где је једно лице (по правилу страначки активиста) вршило пријаву већег броја бирача, чиме је ефективно непокретни/старији бирач био примораван да гласа. Ново решење омогућује да ће гласање ван бирачког места бити израз аутентичне воље бирача који је обавестио локалну изборну комисију или је уместо њега то учинило лице за које се може претпоставити да нема директног интереса у приморавању бирача да гласа па ће према томе верно пренети бирачеву вољу локалној изборној комисији поштујући његову слободу гласа.

Став 4 и 5Како би се обезбедила контрола над поступком који се уводи ради санирања праксе коришћене са политичким циљем вршења притиска на бираче и стицања предности у односу на друге листе, став 4. предвиђа политички надзор над гласањем ван бирачког места, формирањем мешовитог повереништва локалне изборне комисије чији је циљ постизање политичког консензуса око коришћења овог права и повећање поверења у изборни процес. Став 4. и 5. предвиђају два суштинска овлашћења повереника: једно је да се 4 члана комисије јављају као заједнички овлашћени предлагачи, а друго је право теренске контроле како би се у појединим случајевима могла отклонити сумња у аутентичност пријаве.

Став 6 и 7 Како би сваки бирачки одбор тачно знао која лица су остварила право да гласају ван бирачког места, ставови 6. и 7. уводе списак ових бирача као део обавезног изборног материјала који се пре гласања предаје сваком бирачком одбору, на основу одлуке локане изборне комисије која се доноси тако да обухвати списак свих бирача распоређених према бирачком месту. Тиме се спречава да гласање ван бирачког места функционише мимо званичне изборне администрације, будући да се овај модел показао неуспешним у заустављању злоупотреба у вези са гласањем ван бирачког места.

Став 8Важеће решење подразумева објаву укупног броја бирача који гласају ван бирачког места, што је податак који локалне изборне комисије или нису објављивале, или су објављивале на начин који онемогућује једноставно долажење до њега. Овим решењем, које ће захтевати и промену Упутства за објављивање докумената локалних изборних комисија, предвиђа се објава на сајту РИКа.